Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 3 Pv 376/09/1101	Bratislava I, 13.6.2014
EEČ : 2-8-160-2014

U Z N E S E N I E

Trestná vec:	obvinený XXXXX a spol. 
Trestný čin:	

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX, 
2.	XXXXX
	dátum narodenia: XXXXX
	trvalé bydlisko:  XXXXX, 
spoločným konaním s ďalšími neustálenými osobami dňa 03.08.2001 v čase okolo 02.00 hodiny v Bratislave na Rázusovom nábreží, v reštaurácii Cirkus barok fyzicky napadli XXXXX a XXXXX a to tým spôsobom, že pristúpiac k XXXXX jeden z obvinených tohto udrel do hlavy následkom čoho XXXXX spadol na tanečný parket, kde ho obaja obvinení bili päsťami ako aj kopali, pričom, ako sa tomuto konaniu pokúšal zabrániť XXXXX, dostal od jedného z obvinených úder do hlavy a ďalšie údery do oblasti tváre a do oblasti hrudníka a to ťahajúc ho k východu uvedenej reštaurácie, kde na chodníku už pred reštauráciou bol opätovne obvinenými bitý päsťami do hlavy a udieraný kolenom, čím takto spoločným konaním spôsobili poškodenému XXXXX viacpočetné podliatiny na tvári s opuchom mäkkých tkanív, podliatinu na hrudníku v ľavo, v zadnej a bočnej časti s dobou liečenia v trvaní 7 dní a poškodenému XXXXX spôsobili tržnú ranu hlavy na čele v pravo, podliatiny na tvári s opuchom tváre a podliatiny bočnej až zadnej časti hrudníka s dobou liečenia v trvaní 7 dní,

lebo je trestné stíhanie neprípustné podľa § 9 odsek 1 písmeno a

Odôvodnenie:
	Policajný orgán vtedajšieho Obvodného oddelenia PZ XXXXX - XXXXX v Bratislave I uznesením z 03.08.2001, číslo konania ORP-XXXXX podľa ustanovenia § 160 odsek 1 Trestného poriadku účinného v čase rozhodovania začal trestné stíhanie vo veci trestného činu výtržníctva podľa § 202 odsek 1 Trestného zákona účinného v čase spáchania skutku formou spolupáchateľstva podľa § 9 odsek 2 Trestného zákona účinného v čase spáchania skutku. Následne toho istého dňa vyšetrovateľ PZ vtedajšieho XXXXX, pod číslom konania XXXXXostupom podľa § 163 odsek 1 Trestného poriadku účinného v čase rozhodovania vzniesol XXXXX a XXXXX obvinenie za trestný čin výtržníctva spolupáchateľstvom podľa § 9 odsek 2, § 202 odsek 1 Trestného zákona účinného v čase spáchania skutku na tom skutkovom základe uvedenom vo výrokovej časti tohto uznesenia.

	V priebehu prípravného konania bolo zistené, že trestné stíhanie obvinených za vyššie uvedený trestný čin je premlčané.

	Dňa 07.01.2014 vyšetrovateľ PZ XXXXX predložil na tunajšiu prokuratúru návrh na zastavenie trestného stíhania podľa § 215 odsek 1 písmeno d) Trestného poriadku s poukazom na ustanovenie § 9 odsek 1 písmeno a) Trestného poriadku spolu s príslušným na vec sa vzťahujúcim spisovým materiálom, ktorý bol po preskúmaní dozorovým prokurátorom vyhodnotený ako dôvodný.

	Podľa ustanovenia § 16 odsek 1 Trestného zákona účinného v čase spáchania skutku sa trestnosť činu posudzuje podľa zákona účinného v čase, keď bol čin spáchaný, podľa neskoršieho zákona len vtedy, ak je to pre páchateľa priaznivejšie.

	Podľa ustanovenia § 202 odsek 1 Trestného zákona účinného v čase spáchania skutku sa trestného činu výtržníctva dopustí ten, kto sa dopustí verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného, hanobí historickú alebo kultúrnu pamiatku, hrob alebo iné pietne miesto alebo hrubým spôsobom ruší zhromaždenie alebo obrad občanov, potresce sa odňatím slobody až na dva roky alebo peňažným trestom.

	Podľa ustanovenia § 67 Trestného zákona účinného v čase spáchania skutku :

(1) Trestnosť činu zaniká uplynutím premlčacej doby, ktorá je	 
a) dvadsať rokov, ak ide o trestný čin, za ktorý tento zákon v osobitnej časti dovoľuje
uložiť výnimočný trest,
 b) desať rokov, ak je horná hranica trestnej sadzby odňatia slobody najmenej desať rokov,
 c) päť rokov, ak je horná hranica trestnej sadzby odňatia slobody najmenej tri roky,
 d) tri roky pri ostatných trestných činoch.
 
	(2) Do premlčacej doby sa nezapočítava
a) doba, po ktorú nebolo možné páchateľa postaviť pred súd pre zákonnú prekážku,
 b) doba, po ktorú sa páchateľ zdržiaval v cudzine,
 c) skúšobná doba podmienečného zastavenia trestného stíhania.
 
	(3) Premlčanie trestného stíhania sa prerušuje
a) vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa, alebo
 b) ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší.
 
	(4) Prerušením premlčania sa začína nová premlčacia doba.

	K dokonaniu vyššie uvedeného trestného činu došlo 03.08.2001. Týmto dňom začala plynúť aj premlčacia doba. Za spáchanie uvedeného trestného činu Trestný zákon účinný v čase spáchania skutku stanovoval ako sankciu trest odňatia slobody až na dva roky, z čoho vyplýva, že premlčacia doba v danom prípade je trojročná. K premlčaniu trestného stíhania by teda došlo uplynutím troch rokov od dokonania trestného činu.

	V zmysle odseku 3 vyššie uvedeného zákonného ustanovenia však v danom prípade došlo k prerušeniu premlčania trestného stíhania a to úkonom realizujúceho vyšetrovateľa PZ vtedajšieho XXXXX vydaním uznesenia zo dňa 31.12.2009, ktorým podľa § 228 odsek 2 písmeno a) Trestného poriadku prerušil trestné stíhanie proti obvineným,  pretože pre neprítomnosť poškodených nebolo možné vec náležite objasniť.

	V zmysle ustanovenia 67 odsek 4 Trestného zákona účinného v čase spáchania skutku prerušením premlčania začína nová premlčacia doba.

	S poukazom na horeuvedené začala teda dňom 31.12.2009 plynúť nová premlčacia doba, pričom táto uplynula dňom 31.12.2012.

	Podľa ustanovenia § 215 odsek 1 písmeno d) Trestného poriadku prokurátor zastaví trestné stíhanie, ak je neprípustné podľa § 9 Trestného poriadku.

	Podľa ustanovenia § 9 odsek 1 písmeno a) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie premlčané.

	Zhodnotiac všetky vyššie uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miriam Jakabovičová
prokurátorka